text: Kog vandet indtil videre
  14 september 2011 kl. 14.59
  Kolding Kommune anbefaler, at vandet fra Mosvig Vandværk bliver kogt, før det bliver drukket eller brugt til mad. Vandet er forurenet med coli-bakterier.
  Forureningen blev kendt allerede i går, da vandværket skulle underrette alle kunderne. I dag har flere af vandværkets kunder dog klaget over, at de ikke blev underrettet.
  
  Vandprøver
  Værket leverer vand til omkring 500 boliger. Kun 50 er helårsboliger. Resten er sommerhuse ved Binderup Strand og Grønninghoved.
   
  Vandet kan anvendes til vask, men det er forurenet med coli-bakterier fra afføring, og derfor skal det altså koges, hvis det skal drikkes eller bruges til mad.
   
  Der bliver taget prøver af vandet, og de næste resultater af analysen kommer fredag.
  